《送仲时赴铨试》
宋代·周孚

桑梓与君旧，来南更同州。虽云漂泊地，坠好敢不修。

萧条霸陵饮，寂寞斜川游。相从能几何，岁月仅一周。

未竟室中语，已促江上舟。舟行不宜冬，烈风无时休。

非不欲挽君，恐郁活国谋。惰农不自安，乃亦岁有秋。

力田苟逢年，一亩千钟收。富贵今其时，君行勿夷犹。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。